Venerdì vintitrei de setenbre: cristezanti, canterin, caregatue, Çexin.
Emmo pasòu ’na seiann-a (mêz’oa ciù longa do solito) drento o ciù tradiçionale anbiente zeneize: quello di cristezanti e di canterin. Tra e tante cöse ch’emmo visto e de quæ emmo parlòu pe mi quella ciù coioza a l’é stæta vedde comme se fa i canti di Cristi da procescion co-o partî da ’n feuggio de laton, retagialo, battilo e inargentalo.
E paròlle son stæte protagoniste anche inte questa òcaxon. Intanto e solite sfidde: comme dî in zeneize esprescioin dêuviæ in italian che, magara, ne vegnan da lengoe foreste. Coscì mi ho proposto de tradue leitmotiv con motîvo prinçipâ, ma se porieiva dî, pigiando da l’italian, motîvo condutô. L’atra paròlla a l’é stæta climbing che mi dieiva aranpinâse, coscì comme diæ aranpinâ lìbera ò a màn nûe a traduçion de free climbing. Ciù conplicòu tradue ottimo antistress, che mi proponieiva de dî pægio a l’italian.
Inta discuscion emmo ritrovòu i scâfoìn ò calabroìn (= calabroni), emmo parlòu de Voiæ (= Valleregia), di brandæ (plurale de brandâ = alare del caminetto), do cantâ (= stadera) e emmo visto ’n atresso cilindrico e emmo scoverto ch’o l’é ’na trafîa pe trafiâ a pasta ò i dosci.
’N ascoltatô o l’à çitòu ’n esprescion do Ponente: montaecara e o n’à domandòu o perché de quella ‘erre’. Intanto l’esprescion a veu dî monta e chinn-a; pöi into Ponente se conserva l’erre intervocalica: liatri dixan carâ pe calâ, póira pe poîa, e via coscì. Emmo acnhe parlòu do sapéllo; ecco cös’o scrive o Cazassa:
Questa definiçion a va ben con l’idea do scæn no pròpio a pòsto, ma a no gh’intra con quelli canæ che servan pe portâ l’ægoa ciuvann-a a-i lati di sentê e che se ciamman schivaieu ò scovaieu. L’urtima paròlla a l’é éndexo ch’a poerieiva atrovase anche inta forma léndexo, ma che o Cazassa o registra coscì
Concluddo con l’aregordâ che éndexo o l’é ascì quell’euvo de legno ch’o serve pe sarsî e câsette.
Alegri!
5 Commenti
-
Provu a scrive in dialetto.. L’atrezzo u lea de me nonna e in ca me u se usa pe fa i esse che nuiatri i ciamemmu canestreletti.
-
Me pâ d’avéi capîo che l’amigo Gilberto Volpara o l’agge inparòu a dâ do Voscià e me conplimento con lê. Do resto, o me l’avéiva promisso in ocaxon da presentaçion do libbro de riçette da famiggia Bampi e o l’é staeto de paròlla! Scignorîa!
-
Beliscima ‘a trasmiscion cu ‘i cristezanti e ‘i canterin. Anche interessante vêi còmme se fa ‘e sciòe di canti di Cristi. L’endexo a l’ë ‘na paròlla che ho zâ séntìo ; e,pe’ tradùe “alari” , mi éiva pensòu “fêri da çéppi”. Me piâxe ‘o rotacismo (montaecara) da rivéa de ponente : anche se o pâ un parlâ aspio,poi,specialmente a sentî léze ‘e poexìe, se ghe sente muxicalitaê e sentimento che i ristôran l’anima. Alégri,a-’a pròxima!
-
A parolla “sapello” in casa di mae vegi, a vegniva deuvia pe indica i schaen rusteghi inti sente de montagna, ma faeti e pericolosi.
Alegri!
-
[...] fæto o l’é con l’asociaçion A Campanassa ospitâ inta stòrica Tore do Brandâ. Sciben che quarche venerdì pasòu emmo visto che o brandâ (= alare) o l’é ’n acesòrio do caminetto, pâ che l’òrigine do [...]
lij_Latn lij_Latn lij_Latn lij_Latn lij_Latn lij_Latn lij_Latn kea_Latn srd_Latn unk lij_Latn unk lij_Latn unk lij_Latn unk lij_Latn kea_Latn unk lij_Latn